Source: https://www.postimees.ee/306120/riigikohus-vottis-meelis-lao-suuasjas-otsuse-tegemiseks-lisaaega
Timestamp: 2018-12-16 20:46:41+00:00
Document Index: 5298862

Matched Legal Cases: ['Riigikohus ', 'Riigikohus ', 'Riigikohus ', 'riigikohus ', 'Riigikohus ', 'kohus ', 'kohus ']

Riigikohus võttis Meelis Lao süüasjas otsuse tegemiseks lisaaega - Krimi - Postimees: Värsked uudised Eestist ja välismaalt
Riigikohus võttis Meelis Lao süüasjas otsuse tegemiseks lisaaega
30. august 2010, 23:57
Riigikohus otsustas võtta ööklubis kakelnud ärimehe Meelis Lao süüasjas otsuse tegemiseks lisaaega.
Kui algselt pidi riigikohus langetama otsuse 30. augustiks, siis nüüd tuleb otsus hiljemalt 30. septembriks.
Riigikohus otsustas Lao süüasja võtta menetlusse tänavu juuni keskel. Riigiprokurör Steven-Hristo Evestus ei nõustunud Meelis Lao õigeksmõistmisega Tallinna ringkonnakohtus tänavu aprillis. Evestuse sõnul on ta jätkuvalt seisukohal, et kriminaalmenetluse alustamine Lao suhtes oli õigustatud ning mehe süü avaliku korra raskes rikkumises tõendatud.
Kui Harju maakohus mõistis Lao mullu 19. jaanuaril süüdi vägivalda kasutades sooritatud avaliku korra raskes rikkumises ning määras talle 21.315-kroonise rahalise karistuse, siis ringkonnakohus leidis tänavu 12. aprillil, et Lao süü pole tõendatud ja mõistis mehe õigeks.
Lao kaasuse viisid ringkonnakohtusse tema kaitsjad Helina Luksepp ja Vello Luik, kes kinnitasid, et kriminaalasja Lao vastu poleks pidanud alustama ning mehe süü on tõendamata. Kaitsjate kinnitusel ei teinud tüli kumbki osapool politseile juhtunu kohta avaldust, samuti Lao vaid tõrjus vastaspoole lööke.
Lao ise kinnitas maakohtus oma viimases sõnas, et pole süüdi ning tüli väidetava kannatanuga tekkis seetõttu, et viimane oli solvanud kaht naist.
Äripäeva jõukate ärimeeste tabelis viimastel aastatel kõrgetel kohtadel asuv Meelis Lao sattus uurimise alla seoses mullu 7. märtsil Tallinna ööklubis BonBon toimunud kaklusega. Väidetavalt tekkis Laol ööklubi garderoobi järjekorras ühe mehega vaidlus selle üle, kumb neist peaks riietusruumist oma üleriided varem kätte saama.
Galerii: Brüsselis avaldati meelt rändeleppe vastu 23 Loe artiklit Vaata galeriid
Aasta suurimad tehingud: müügis miljardi eest kaubakeskusi 2 Loe artiklit